ભીમો ડાંગર ગુંડા જેવો હતો પણ તે ચોર નહોતો. બાજુના ગામમાં એક ચોરટો રહેતો હતો. તેની સાથે ભાઈબંધી હતી. તરત જ ભીમોભાઈ ઘોડી પર ચડ્યા. ઘોડી દોડાવી મૂકી. સામે ગામ ગયા અને ચોરભાઈને મળ્યા. તેને વાત કહી કે મિયાં ફુસકી રૂપિયા લઈ આવ્યા છે. તે આજ રાતે લઈ લેવા છે. ચોરભાઈ તૈયાર થઈ ગયા. ભૂખ્યાના મોઢામાં શીરાનો કોળિયો મૂકે તો કેવો મીઠો લાગે ? એવી આ વાત ચોરભાઈને મીઠી લાગી. ભીમા ડાંગરે ચોરભાઈને બધી સમજણ પાડી. મિયાંના ઘરમાં પટારો ક્યાં છે તે બરાબર સમજાવ્યું. આમ બધી વાત પાકી થઈ.